Joan Romero obrirà la 42 Universitat d’Estiu de Gandia

## Joan Romero obrirà la 42 Universitat d’Estiu de Gandia

La Rectora de la Universitat de València, Mavi Mestre, i l’alcalde de Gandia, José Manuel Prieto, han presentat una nova edició de la UEG. La inscripció als seminaris formatius ja està oberta. La programació es complementa amb un seguit de conferències i taules rodones així com concerts oberts a la ciutadania en general.

El catedràtic emèrit de Geografia de la Universitat de València serà l’encarregat d’obrir una edició que vol rendir un homenatge a les víctimes de la DANA així com a les desenes de milers de persones que varen oferir ajuda al poble valencià.

La 42 Universitat d’Estiu de Gandia ja està en marxa. Dijous 19 de juny les màximes autoritats de les dues institucions organitzadores, la Universitat de València i l’Ajuntament de Gandia, han presentat aquesta nova edició que porta per lema: *‘Vulnerabilitat i Resistència’* mostrant, així, el suport d’ambdues institucions al projecte.

La rectora i l’alcalde van estar acompanyats en la roda de premsa per la directora del Centre Internacional de Gandia, Carme Melo, qui ha estat l’encarregada de presentar la programació d’aquesta edició. La part formativa inclou catorze seminaris distribuïts en 3 blocs. El primer consta de **5 cursos d’orientació i actualització professional** alguns d’ells reconeguts pel CEFIRE de Gandia.  Un d’aquests cursos aborda els reptes de l’Educació front la DANA i la crisi climàtica. Està coordinat pel professorat del departament de geografia, que ha jugat un paper fonamental a l’hora d’explicar a la societat les causes i impactes de la DANA, i en el que participen membres d’AEMET i AVAMET.  Destaquem també el curs Aprendre amb referents femenins, organitzat en col.laboració amb el Instituto de las Mujeres i altre sobre com abordar el tractament de l’antifeixisme a les aules. A més, s’ofereix un curs pràctic dedicat als escacs com a eina educativa, amb professorat ucraïnès de la federació internacional d’escacs i un curs sobre tècniques reflexives, co-creatives i transformatives per al benestar social i emocional en l’educació.

El segon bloc el conformen els **cursos d’especialització** destinats a estudiantat de grau, máster i doctorat. Alguns inclouen sessions per a la presentació de treballs o comunicacions per part de l’alumnat.  Aquestos cursos es centraran en la psicologia en l’atenció primària: un curs que enguany es consolida en aquesta 2a edició i que inclou entre els ponents professorat del University College de Londres i que conta amb la col.laboració del col.legi de psicòlegs de la CV. Altre curs es centrarà en el pensament crític enfront de les ofensives reaccionàries. També s’ha organitzat un curs sobre l’ús de la IA en la recerca biomèdica i un altre sobre les equacions diferencials dirigit pel professorat del departament de matemàtiques. A més, s’inclouen dos cursos dirigits específicament a estudiantat de doctorat. Un  sobre la recerca crítica en comunicació i cultura i altre sobre supervivència científica en temps de manipulació del CV i les cites. Aquest últim organitzat per l’Escola de doctorat de la UV.

Finalment, continuen oferint-se cursos divulgatius per al públic general. El primer d’ells està dedicat a les *deepfakes*i l’ús de la IA per a generar imatges que són utilitzades per exercir la violència de gènere i la violència sexual digital. El segon està dedicat a les cavitats subterrànies i l’espeleologia a Gandia i la comarca, i inclou una visita a la Cova del Parpalló.

**Activitats obertes**

La 42 Universitat d’Estiu de Gandia inclou, com és habitual, un seguit d’activitats obertes a la ciutadania que començaran el dimarts 15 quan s’iniciarà el cicle ‘Converses amb’. La primera cita serà amb Fernando Valladares, professor del CSIC, tot un referent en un camp tan transcendental i que ens fa tan vulnerables com és el medi ambient i el clima. Dimecres 16 rebrem a la coneguda periodista i escriptora Nieves Concostrina, dijous 17 ens visitarà Toni Sánchez, Panxo, la veu del grup gandienc més internacional, Zoo, amb qui parlarem sobre la cultura i la crítica musical i el divendres 18 es tancaran les converses amb Noah Higón, la jove valenciana que pateix 7 malalties rares, tot un exemple de lluita contra les injustícies i silencis en l’àmbit de la investigació mèdica i farmacèutica. 

Mentre, les nits serà el moment de la música. Dimarts 15 actuarà el *Grup de Dansa de la Universitat de València* amb el seu espectable ‘Carmen’;  dimecres 16 escoltarem la formació *Ensemble Duna* interpretant músiques tradicionals de les geografies banyades pel mar Mediterrani;  dijous serà el torn de *Versonautas*, el premiat duo valencià que combina poesia escènica, música i performance i la cloenda anirà a càrrec *d’Holistiks*, caracteritzats per una barreja de funk, rock i rap.

La programació cultural que envolta aquesta 42 edició de la Universitat d’Estiu de Gandia es completa amb **dos projectes expositius** de primer nivell. La Casa de la Marquesa acollirà “Paisatge i canvi climàtic. La transformació de la mirada” de Calo Carratalá”, mentre      que la Sala Tossal del CIG albergarà “Els set vels” d’Inma Coll, una proposta artística reflexiona sobre l’edatisme en la societat contemporània. Ambdues mostres obriran les seues portes el mateix 9 de juliol i es podran visitar fins el 30 d’agost.

**Suport institucional**

Durant la presentació de la UEG, la Rectora de la Universitat de València, Mavi Mestre, ha recalcat que aquest any el lema de la Universitat d’Estiu no podia ser altre: ‘en poc de temps, la societat valenciana ha estat conscient de la seua vulnerabilitat atenent a la COVID i, ara, a la DANA; però també ha mostrat la seua capacitat de resiliència i resistència’. Mestre, ha  recalcat com la Universitat de València ha contribuït a aquesta resistència gràcies a la ciència i a la posada en pràctica dels seus coneixements.

Per la seua banda, l’alcalde Prieto destacava que  ‘el lema de ‘Vulnerabilitat i resistència’ ens convida a reflexionar sobre moltes coses, entre d’elles, també sobre com podem defensar-nos contra les amenaces externes**.** Temes tan dispars que van a tractar-se aquesta UEG com són la manipulació a través de les xarxes socials i la intel·ligència artificial, l’auge del feixisme, el fracàs democràtic dels Estats Units i la indefensió econòmica i militar d’Europa, o sobre com estan construïdes les nostres ciutats, apunten tots cap a un augment de la nostra vulnerabilitat’.

L’alcalde de Gandia fou l’encarregat d’anunciar la conferència inaugural que tindrà lloc la vesprada del 9 de juliol al Saló d’actes de la Casa de la Marquesa. Aquesta estarà a càrrec de Joan Romero, catedràtic emèrit de Georgrafia de la Universitat de València, ‘una persona molt estimada a la Universitat i una veu de referència per entendre la societat en què vivim’.

Arxivat en:
Centre Internacional de Gandía

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar